3
Yesus a men tio angga'ion mangalalabii Musa
3:1-6
1 Utu-utus men molinas men ia leelo'mo Alaata'ala minsoop surugaa! Intoomkon i Yesus! Ia Poposuu' tia Imam Moola' men potuutuu'onta. 2 Ia malolo' na Alaata'ala men nanganakat i Ia, koi i Musa mbaripian men malolo' ningilimang palimangonna na Laiganna Alaata'ala.* 3 Kasee i Yesus a men tio angga'ion mangalalabii Musa. Gause mian men mangawawau laigan tio angga'ion mangalalabii laigan men ia wawau. 4 Gause sanda' laigan sabole isian men nangawawau, kasee Alaata'ala a men nangawawau giigii' upa.
5 Musa a papalimang men malolo' balimang na Laiganna Alaata'ala. Ia nengelelekon upa-upa men bo bantilkononna Alaata'ala na ilio komburi'. 6 Kasee i Kristus malolo' bookoi Anakna Alaata'ala men bo pantanaasi Laiganna Alaata'ala. Ka' kitamo karaani'i a Laiganna Alaata'ala kalu kita sinampang parasaya ka' mongooskon men kodaakononta.
Silaka' gause sian malolo' na Alaata'ala
3:7-19
7 Mbaka', koi taena Alus Molinas,
“Kalu ilio kani'i i kuu mongorongor Wurungna Alaata'ala,*
8 alia i kuu bingilan a noamuu koi pulimuu,
na tempo i raaya'a bude' malolo'.
Raaya'a nimitopongi Alaata'ala na tano' maleas too daa sian ukumon-Na.”
9 Taena Alaata'ala,
“Inda'a pulimuu nimitopongimo i Yaku'
bo pinginti'ianna too koi upa a men bo limangon-Ku na ko'ona i raaya'a,
poali i raaya'a noko pimiile'mo upa men Yaku' limangmo
koi patompulo' taun a nau'na.
10 Koiya'a mbali' Yaku' nongkomaso'i mian na tempo iya'a ka' norobu taeng-Ku',
‘Raaya'a sinampang sian malolo',
ka' bude' mongololoikon posuu'-Ku.’
11 Pataka Yaku' nomaso' ka' nobasumpa' taeng-Ku',
‘Raaya'a sian patalaion-Ku minsoop na pintimalean men Yaku' toropotimo.’ ”
12 Utu-utus! Maka'amat! Alia paraa isian i kuu men monoa ba'idek ka' sianta imaanna pataka i ia mimbalik ka' umoloa na Alaata'ala men tumuo'! 13 Kuu tio poo'ururanii sanda' ilio tempo men dauga' ngaannon “Ilio kani'i” dako' isian men baetokonna dosa pataka bingilan a noana. 14 Kita giigii' mase bo mandapot koi men ia dapot i Kristus kalu i kita montontoni kaparasaya'anta nuntumbeipo i kita parasaya pataka komburi'na.
15 Na Alkitaap isian nitulis,
“Kalu ilio kani'i i kuu nomorongor Wurungna Alaata'ala,
alia i kuu bingilan a noamuu koi pulimuu,
na tempo i raaya'a bude' malolo' na Alaata'ala.”*
16 Ime mbali' a mian men nomorongormo Wurungna Alaata'ala see sian malolo' na Ko'ona? Taasi' i raaya'a a men ia baarkon i Musa umuar na Mesir?* 17 Ka' ime mbali' a men ia komaso'i Alaata'ala pataka patompulo' taun? Taasi' uga' i raaya'a men nangawawau dosa, men nolapus tabangkaar na tano' maleas? 18 Ime mbali' a men ia ngaan Alaata'ala na sumpa'-Na se' raaya'a sian patalaion-Na minsoop na pintimalean-Na? Raaya'a mase mian men nongkokundai i Ia. 19 Mbaka' kita inti'i se' raaya'a sian nipatalai ninsoop, gause i raaya'a sian parasaya na Alaata'ala.
* 3:2 Bil. 12:7 * 3:7 Mzm. 95:7-11 * 3:15 Mzm. 95:7-8 * 3:16 Bil. 14:1-35